Tudomány napi intézeti konferencia – 2022

Intézetünkben 2022. november 29-én rendeztük meg a már hagyományossá vált Tudomány napi konferenciát, amely ebben az évben a „Kontextusok, identitások, értelmezések” címet viselte. A rendezvény nemcsak arra kínált kiváló alkalmat, hogy egymás kutatásaiba bepillantást nyerjünk, hanem arra is, hogy megismerhessük tehetséges középiskolás diákok és egyetemisták első szárnypróbáltatásait a tudomány világában.

A Zay Anna technikum két tehetséges diákjának a szereplése után került sor az oktatói előadásokra, amelyek – az intézet összetett profiljából adódóan – több tudomány aktuális dilemmáit, szemléletmódját, kutatásmódszertanát is felvillantották a hallgatóság előtt. Dr. Hollósi Hajnalka Zsuzsanna intézetigazgató főiskolai tanár nyitotta meg az előadások sorát a digitális oktatás hallgatói reflexióinak bemutatásával. Utána Vitál Attila ismertette azt a társadalmi környezetet, amelyben az egykori vidéki rendszerváltók a közéleti szerepléshez az első indíttatásokat nyerték. Dr. Jánvári Miriam a nemrég megvédett disszertációja egyik izgalmas kérdését, az oktatói lelkesedés és a hallgatók motiváltságának összefüggéseit tárgyalta az előadásában. Nyilas Orsolya és Dr. Márton Sára tanítványai a Lakitelki Népfőiskola Alapítvány által támogatott bokortanyai kutatások tapasztalatairól számoltak be, gazdag képanyag, fotódokumentáció kíséretében. Dr. Sebestyén Krisztina szintén a közelmúltban megvédett doktori értekezésének egyik érdekes kérdésével ismertette meg a hallgatóságot: két vármegye középiskolás tanulóifjúságának nyelvválasztási és nyelvtanulási motívumait bontotta ki a hallgatóság előtt. Dr. Torkos Katalin a munkaerőpiac kompetenciaelvárásait járta körül tanulságos és gondolatébresztő előadásában, amelyből kiderült, bőven van mit pótolniuk, behozniuk az egyetemeknek. Dr. Takács Tamara arról számolt be egy kismintás vizsgálat eredményei alapján, hogy milyen hatással van a társadalmi és vallási tőke a roma diákok továbbtanulási aspirációira. Dr. Vincze Tamás a 100-120 évvel ezelőtti gimnazista és polgári iskolás diákok olvasmányait vette górcső alá az előadásában, és kitért arra is, hogyan kívánta kontrollálni az iskola a szabadidőben fogyasztott kulturális táplálékot. Az egyes előadások – a korlátozott időkeret miatt – ugyan csak egy madártávlati képet adtak a vizsgált problémákról, területekről, azonban az előadókhoz intézett kérdések és a hallgatóság reflexiói új nézőpontokkal, új vizsgálódási irányok lehetőségével is gazdagították a kutatási eredményeiket bemutató kollégák látókörét.